Rasmus Helveg Petersen (RV), 2012-09-13:
Vi regner med, at skattereformens samlede effekt er, at 15.000 flere kommer i arbejde.
Det er den korrekte formulering af det.
Den skattereform, som vi nu er ved at gennemføre, er en vigtig del af regeringens økonomiske politik.
Regeringen har fremlagt et omfattende og fremsynet reformprogram, som skal sikre øget dansk velstand og dermed styrke grundlaget for fortsat dansk vækst og velfærd.
Som Det Radikale Venstre udtrykte det ved førstebehandlingen, er skattereformen en væsentlig del af regeringens reformkurs.
Skattereformen er et stort og nødvendigt skridt i retning af at løfte beskæftigelsen i Danmark.
Men skattereformen er selvfølgelig ikke i sig selv tilstrækkelig.
Det skal forstås på den måde, at skattereformen bestemt ikke er den sidste reform, regeringen gennemfører frem mod 2020.
Hverken reformtempoet eller reformiveren stopper med denne skattereform.
Tværtimod vil og skal andre reformer stå på ryggen af skattereformen med det formål at styrke det danske erhvervsliv, forbedre de danske virksomheders afsætningsmuligheder og ikke mindst sikre, at lavtuddannede og udsatte danskere ikke bliver fremtidens tabere i kampen om arbejdspladser.
Højere beskæftigelse, flere job, bedre produktivitetsudvikling, gunstigere konkurrenceevne, økonomisk vækst
– med skattereformen spiller vi på flere tangenter for at styrke dansk økonomi.
Udfordringerne for dansk økonomi er både kort- og langsigtede.
Her og nu handler regeringens reformkurs bl.a. om at skabe troværdighed omkring den økonomiske politik.
Dansk økonomi skal være omgærdet af tillid, uanset om det er virksomhederne, der vurderer, eller om det er landene i EU og OECD, som leverer skudsmålet.
Hvis den økonomiske politik vurderes som troværdig og holdbar, kan Danmark fastholde en attraktiv status som en sikker havn i et tumultarisk Europa.
Det kan sikre en lav rente og holde hånden under dansk beskæftigelse, og den effekt ser vi allerede.
På den måde bidrager skattereformen, som vi behandler i dag, med langt flere positive effekter end de 15.000 job, som reformen skaber, og som i sig selv er et ambitiøst resultat.
På længere sigt handler skattereformen om at øge arbejdsudbuddet og beskæftigelsen.
På den måde vil flere danskere bidrage til finansieringen af vores fælles velfærdssamfund.
For Det Radikale Venstre handler skattepolitik lige så meget om at åbne det danske arbejdsmarked op for flere danskere, som det handler om vækst og et stærkere erhvervsliv.
Når det kommer til stykket, hænger de to ting sammen.
Den lavere skat på arbejde er i høj grad målrettet dem, som har lav- og mellemindkomster.
Erfaringen viser, at netop de reagerer markant mere positivt ved en større gevinst ved at være i arbejde.
10.000 ud af de 15.000 job kommer som følge af disse lettelser i skatten.
Derudover bliver de gode mellemindkomster tilgodeset.
Det er især denne gruppe, som vil få gavn af, at grænsen for topskat bliver sat op.
Det betyder f.eks., at bankassistenten, taxachaufføren og elektrikeren får mere ud af at arbejde over.
Som radikal vil jeg især glæde mig over, at vi omsider får begravet den forkætrede iværksætterskat; siden dens indførelse under den tidligere regering har vi arbejdet for at få den afskaffet.
Samlet set er der tale om en fornuftig og fremsynet skattereform, som Det Radikale Venstre kan støtte fuldt ud.